Source: http://www.najpravo.sk/obcianske-pravo/rady-a-vzory/vzory-zalob-a-zmluv/d/darovanie-nehnutelnosti-maloletemu-4-krok-navrh-na-vklad-do-katastra-vzor.html
Timestamp: 2020-08-14 08:46:00+00:00
Document Index: 10506585

Matched Legal Cases: ['§ 628', '§ 151', '§ 628', '§ 151', '§ 628', '§ 151', 'Súd ', '§ 179', 'Súd ', 'súd ', '§ 628', '§ 151', '§ 628', '§ 628', '§ 133', '§ 151', '§ 134', '§ 628', '§ 151']

Darovanie nehnuteľnosti maloletému - 4. krok návrh na vklad do katastra (vzor) | D | Najprávo.sk - najlepší právny poradca
4.3. 2011, 17:43 | Stanislava Ďurišová
Slovenských partizánov 9
Návrh na vklad vlastníckeho práva a práva zodpovedajúceho vecnému bremenu do katastra nehnuteľností
Navrhovateľka: Lujza Malá, rod. Suchá, nar.25.11.1954, bytom Hviezdoslavova 123/4, 019 03 Zvolen, občan SR
Darovacia zmluva uzavretá podľa § 628 a nasl. zákona č. 40/1964 Zb. (Občiansky zákonník) a zmluva o zriadení vecného bremena uzavretá podľa § 151n a nasl. zákona č. 40/1964 Zb. v znení neskorších predpisov – 2x
uznesenie Okresného súdu Zvolen pod spis. zn.: 10P/88/2010, zo dňa 01.09.2010
rozsudok Okresného súdu Zvolen pod spis. zn.: 8P/98/2010- 12, zo dňa 28.01.2011
správny poplatok zaplatený formou kolkových známok v hodnote 132 €
Ja navrhovateľka som formou darovacej zmluvy uzavretej podľa § 628 a nasl. zákona č. 40/1964 Zb. (Občiansky zákonník) a zmluvy o zriadení vecného bremena uzavretej podľa § 151n a nasl. zákona č. 40/1964 Zb. v znení neskorších predpisov, zo dňa 16.11.2010, darovala nehnuteľnosť zapísanú v katastri nehnuteľností vedenom Katastrálnym úradom v Banskej Bystrici, Správou katastra Zvolen, pre kat. územie Zvolen, na LV č. 422, svojim vnúčatám a to mal. Romanovi Malému, nar.12.02.2001, bytom Hollého 22/2, 019 03 Zvolen a maloletej Márii Malej, nar.15.11.1999, bytom Hollého 22/2, Zvolen. Jedná sa o nehnuteľnosť uvedenú v čl. I. zmluvy a to o parcelu KN C 396/1, o výmere 9245 m2, orná pôda, zapísanú v katastri nehnuteľností na LV č. 422, nachádzajúcu sa v k. ú. Zvolen, v obci: ZVOLEN, v okrese: Zvolen. Uvedenú nehnuteľnosť som obdarovaným darovala do ich podielového spoluvlastníctva a to tak, že obdarovaný v prvom rade: mal. Roman Malý nadobúda ½ darovanej nehnuteľnosti a obdarovaná v druhom rade: mal. Mária Malá nadobúda ½ darovanej nehnuteľnosti. Predmetnou dohodou došlo zároveň k zriadeniu vecného bremena v prospech rodičov maloletých detí a to Niny Malej, rod. Veľkej, nar.22.05.1982, bytom Hollého 22/2, Zvolen a Milana Malého, nar.05.03.1978, spočívajúceho v práve uvedených osôb do svojej smrti bezodplatne užívať nehnuteľnosť uvedenú v čl. I. zmluvy v plnom rozsahu.
Darovacia zmluva uzavretá podľa § 628 a nasl. zákona č. 40/1964 Zb. (Občiansky zákonník) a zmluva o zriadení vecného bremena uzavretá podľa § 151n a nasl. zákona č. 40/1964 Zb. v znení neskorších predpisov
Obdarovaní sú maloletí, preto nemajú spôsobilosť uzavrieť sami vo vlastnom mene zmluvu o prevode nehnuteľnosti, ani túto podpísať. Zároveň ju však za nich nemohol podpísať ani jeden z rodičov ako zákonný zástupca, pretože súčasťou darovacej zmluvy je aj zmluva o zriadení vecného bremena v prospech rodičov obdarovaných, pričom by podpisom zmluvy niektorým z rodičov za maloletých mohlo dôjsť k stretu záujmov medzi rodičmi ako oprávnenými z vecného bremena a maloletými deťmi ako povinnými z vecného bremena. Súd preto na návrh rodičov maloletých detí ustanovil uznesením pod spis. zn.: 10P/88/2010, zo dňa 01.09.2010 za kolíznu opatrovníčku maloletých detí Zuzana Dlhú, rod. Malú a to na zastupovanie maloletého Romana a maloletej Márie pri uzavretí darovacej zmluvy a zmluvy o zriadení vecného bremena. Predmetné uznesenie nadobudlo právoplatnosť dňom 30.09.2010. Z vyššie uvedeného dôvodu preto darovaciu zmluvu a zmluvu o zriadení vecného bremena podpísala za maloletých ich kolízna opatrovníčka Zuzana Dlhá, rod. Malá, nar.28.05.1980, bytom Hollého 58/7, Zvolen. Následne podali rodičia obdarovaných maloletých detí, ako ich zákonní zástupcovia, na Okresnom súde Zvolen, návrh na schválenie právneho úkonu maloletých podľa § 179 Občianskeho súdneho poriadku. Súd ich návrhu vyhovel a dňa 28.01.2011 vydal rozsudok pod spis. zn.: 8P/98/2010-12, právoplatný a vykonateľný dňom 25.02.2011, výrokom ktorého súd schválil právny úkon – darovaciu zmluvu zo dňa 16.11.2010 uzavretú podľa § 628 a nasl. Občianskeho zákonníka medzi darkyňou Lujzou Malou, rod. Suchou, nar.25.11.1954 a obdarovanými maloletými deťmi Romanom Malým, nar.12.02.2001 a Máriou Malou, nar.15.11.1999, ktorú za maloletých podpísala ich kolízna opatrovníčka Zuzana Dlhá, rod. Malá, nar.28.05.1980, na základe ktorej maloletí nadobudli parcelu KN C 396/1, o výmere 9245 m2, orná pôda, zapísanú v katastri nehnuteľností na LV č. 422, nachádzajúcu sa v k. ú. Zvolen, v obci: ZVOLEN, v okrese: Zvolen, v podiele každý po ½ a taktiež zmluvu o zriadení vecného bremena uzavretú podľa § 151n a nasl. Občianskeho zákonníka v prospech rodičov maloletých detí a to Niny Malej, rod. Veľkej, nar.22.05.1982 a Milana Malého, nar.05.03.1978, obaja bytom Hollého 22/2, Zvolen, spočívajúceho v práve uvedených osôb do svojej smrti bezodplatne užívať nehnuteľnosť, ktorá tvorí predmet darovacej zmluvy zo dňa 16.11.2010 v plnom rozsahu, ktorú zmluvu za maloleté deti podpísala ich kolízna opatrovníčka Zuzana Dlhá, rod. Malá.
rozsudok Okresného súdu Zvolen pod spis. zn.: 8P/98/2010-12, zo dňa 28.01.2011
Podľa § 628 ods. 1 Občianskeho zákonníka, darovacou zmluvou darca niečo bezplatne prenecháva alebo sľubuje obdarovanému a ten dar alebo sľub prijíma.
Podľa § 628 ods. 2 Občianskeho zákonníka, darovacia zmluva musí byť písomná, ak je predmetom daru nehnuteľnosť, a pri hnuteľnej veci, ak nedôjde k odovzdaniu a prevzatiu veci pri darovaní.
Podľa § 133 ods. 2 Občianskeho zákonníka, ak sa prevádza nehnuteľná vec na základe zmluvy, nadobúda sa vlastníctvo vkladom do katastra nehnuteľností podľa osobitných predpisov, ak osobitný zákon neustanovuje inak.
Podľa § 151o ods. 1 Občianskeho zákonníka, vecné bremená vznikajú písomnou zmluvou, na základe závetu v spojení s výsledkami konania o dedičstve, schválenou dohodou dedičov, rozhodnutím príslušného orgánu alebo zo zákona. Právo zodpovedajúce vecnému bremenu možno nadobudnúť tiež výkonom práva (vydržaním); ustanovenia § 134 tu platia obdobne. Na nadobudnutie práva zodpovedajúceho vecným bremenám je potrebný vklad do katastra nehnuteľností.
Navrhujem, aby po preskúmaní listín Správa katastra Zvolen, vydala rozhodnutie, ktorým sa vklad vlastníckeho práva v prospech mal. Romana Malého, nar.12.02.2001, bytom Hollého 22/2, 019 03 Zvolen a maloletej Márie Malej, nar.15.11.1999, bytom Hollého 22/2, Zvolen, vo vzťahu k nehnuteľnosti nachádzajúcej sa v katastrálnom území: Zvolen, v obci: ZVOLEN, v okrese: Zvolen a to k parcele KN C 396/1, o výmere 9245 m2, orná pôda, zapísanej v katastri nehnuteľností na LV č. 422, nadobúdanej do ich podielového spoluvlastníctva v podiele ½ a ½
Zároveň navrhujem, aby Správa katastra Zvolen, vydala rozhodnutie, ktorým sa vklad práva zodpovedajúceho vecnému bremenu k nehnuteľnosti, nachádzajúcej sa v katastrálnom území: Zvolen, v obci: ZVOLEN, v okrese: Zvolen a to k parcele KN C 396/1, o výmere 9245 m2, orná pôda, zapísanej v katastri nehnuteľností na LV č. 422, v prospech Niny Malej, rod. Veľkej, nar.22.05.1982 a Milana Malého, nar.05.03.1978, obaja bytom Hollého 22/2, Zvolen, spočívajúceho v práve uvedených osôb do svojej smrti bezodplatne užívať nehnuteľnosť v plnom rozsahu
Darovacia zmluva uzavretá podľa § 628 a nasl. zákona č. 40/1964 Zb. (Občiansky zákonník) a zmluva o zriadení vecného bremena uzavretá podľa § 151n a nasl. zákona č. 40/1964 Zb. v znení neskorších predpisov je platná, predmet dohody – nehnuteľnosť, nemá právne ani faktické vady, ktoré by znemožňovali, resp. bránili jej riadnemu a obvyklému užívaniu, na predmetnej nehnuteľnosti neviaznu žiadne dlhy, vecné bremená ani iné ťarchy, právny úkon je urobený v predpísanej forme a prejavy vôle účastníkov sú jasné, dostatočne určité a zrozumiteľné. Zmluvná voľnosť a právo nakladať s nehnuteľnosťou nie sú obmedzené. Vzhľadom na uvedené skutočnosti považujem zákonné podmienky pre povolenie vkladu za splnené. Navrhujem preto, aby správa katastra rozhodla o povolení vkladu.
Vo Zvolene, dňa 03. 03. 2011
Lujza Malá